شعر ءِ ازم

نو گلیں نودربراں!

گوستگیں لکچر ءَ ما سرُوک (حرکت )ءُ اوشت(ساکن) ءِ گپ ءِ سرا اتک اوشتاتیں۔ اے گپ ادا گیر آرگی انت کہ شعر ءِ وزن ءِ درائیں گر ءُ دار ہمے سُروک ءُ اوشت(آنی)ءِ سراانت ۔اگاں شاعری ءَ مردم ہمے سُروک ءُ اوشتکانی کاراں بزانت ،آئی ءَ شاعری در برتگ۔پرچکہ شاعری ءِوزن ہم چو ’’کش ءُ من‘‘ءِ وڑا انت ، اودا بس ’’ سیر، کیاس ءُ پاہ ‘‘ءِ حساب انت وہدے کہ شاعری ءَ ہمے حرکت ءُ ساکنانی ءُ بندر ءَ اے سُروک ءُ اوشت ہمے ’’زیر، زبر ،پیش ءُ جَسم ‘‘ ءِ سُر ءُ پر انت کہ یک ’’لبزے ‘‘ءَ ’’حرفانی‘‘ تواراں گشین انت کہ اے گچینیں لبزءَ اے حرف ءِ توار چی انت ؟زبر انت ،پیش انت ،جَسم یا زیر انت ؟حرفانی ہمے توار شاعری ءَ کش ءُ من بنت۔ پہ درور ما دو(۲)لبز زوریں: یکے دو حرفی ءُ یکے سے حرفی(یک حرفی ءِ لیکہ نیست) اولی : ’’گپ ‘‘ءُ دومی :’’ادا‘‘۔لبز ’’گپ‘‘ گوں دو حرفاں جوڑ بوتگ :’’گ ‘‘ءُ ’’پ‘‘۔’’گاپ‘‘ (گ)ءِ سرا’’ زبر ‘‘ءِ توار انت وہدے کہ’’ پے‘‘(پ)ءِ سرا اوشت بزاں جَسم ءِ توار انت۔

دومی لبز ’’ادا‘‘ انت ۔ لبز’’ ادا‘‘ ءِ سے(۳) حرف انت ۔اولی’’ الف‘‘(ا) کہ آئی ءِ چیر ءَ ’’زیر‘‘ءِ انت ،دومی ’’دال‘‘(د)انت کہ آئی ءِ چیرءَ ’’زبر‘‘ ءِ نشان انتءُ سیمی پدا ’’الف ‘‘(ا)انت کہ آئی ءِ سرا جُسم یا اوشت ءِ نشان انت ۔نوں شعری وزن ءُ عروض ءِ ردا اے لبز گوں حرفانی گِشِتگیں تواراں چوش نبشتہ کنگ بنت۔گَپ٘ ءُ ا ِد َا٘ ۔ہمے شعر ءِ شاہیم انت کہ ایشی ءِ سرا کش ءُ من بیت۔ہمے توارانی سرا خلیل بن احمد ءَ عربی عروض نظام ٹہینتگ کہ نوں اردو ، فارسی ءُ بلوچی ءَ رواج گپتگ انت ۔اگاں کہ بلوچی ءِ وتی سنگ ءُ وزن ءِ ہم رہبند ہست انت ،ہنچو کہ ما وتی اولی لکچر ءَ گوشتگ ات۔حرفانی سرا ہمے ’’زبر‘‘،’’ زیر‘‘،’’پیش‘‘، ءُ ’’جَسم‘‘رہبندءِ پشت ءَ خلیل بن آحمد ءَ لہتیں بے معنائیں لبزانی سرا شعری وزن یا سنگ ایر کتگ ۔علمِ عروض ءِزانتکارانی ردا اگاں شعری لبز ہمے عروضی لبزانی رہبندءَ بہ بنت گڑا شعر تامدار بیتءُ گوشدارگ ءَ وش بیتءُ اگاں شعر اے عروضی توارانی رہبند ءَ مہ بیت گڑا بے تام بیت ءُ آئی ءِ گوشدارگ نہ وش بیت۔

اے عروضی لبز چوش انت۔فا(فع)،فاع ،(فعل )،فاعیل ،فعول ءُ ایندگہ۔اشانی گچینی رد ءُ بند ءَ ’’بحر ‘‘ گوش انت ۔غوث بہار ءَ اشاناں بلوچی ءَ دریاب گوشتگ۔ہمے لبزاں گوں ٹہینگتیں بحر خلیل بن احمد ءَ نوزدہ(۱۹) عربی جوڑ کتگ کہ اردو ءَایوک ءَ چاردہ (۱۴) زرتگ۔اے بحرانی رنگ ءُ دروشم ایش اَنت

فاعلاتن فاعلاتن فاعلاتن فاعلاتن

مفاعیلن مفاعیلن مفاعیلن مفاعیلن

فعلن فعلن فعلن فعلن

فعولن فعلن فعولن فعلن

نوکیں گیشتریں شاعر وتی شعراں ہمے بحرانی سرا نبشتہ کنگ ءِ جہد ءَ کن انت۔

بلوچی ءَ دگہ یک راستی ءِ ایش انت کہ بازیں شاعر عربی ءِ اےبحرانی بدل ءَ وتی جند ءِ وزن ءِ سرا شعر نبشتہ کن انت بزاں یک مصرعہ یے نبشتہ کن اَنت پدا ہمے مصرعہ ءِ سرا اندگہ بند ءُ شعراں نبشتہ کن انت چو شعر وزن وا بیت بلے زلوری نہ انت کہ یک گچینی بحرے ءِ تہا بہ بیت ۔

نوں چاریں کہ شعرچوں بحر ءِ تہا چارگ بیت

عطا شاد ءِ اے شعر ءَ بچاراِت

دل پدا پہ تو گمائیں بے مہر

چو چراگ ءَ ماں شپائیں بے مہر

اے شعر اے بحر ءَ انت

فاعلاتن فاعلاتن فعلن بحر

دل(فا) پدا(علا)پہ(تن)تو(فا)گما(علا)ئیں(تن)بے۔مہر(فع ۔لن)

چو (فا)چرا(علا)گءَ(تن) ماں(فا) شپا(علا)ئیں(تن) بے ۔مہر(فع۔لن)

اے ؤڑا اگاں شعر ہنچیں وزنی رہبند ءُ ترتیب یے ءَ بہ بیت گڑا شاعر گوشت کنت کہ وزن ءَ انت ءُ بحر ءَ انت ہم۔ہمے شعری وزن شاعری بنکی لوٹ انت کہ شاعری ءَ چہ ردانک ءَ گستا ءُ جتا کنت بلے اےگپ گیر آرگی انت کہ ایوک ءَ وزن ءِ زانگ ءُ پہمگ یک جوانیں شاعری یے مانزمان نہ انت۔پہ شاعری ءَ دگہ لہتیں چز ہم بنت کہ آہانی زانگ ہم ہژدری انت چو کہ لبزانی کارمرز کنگ ءِ ہنر ،پیش رد ءُ رد ءِزانگ ءُ سرپد بوہگ شعری صنعتانی کارمرزی ،چہر شبین ءُ چیدگ ءِ شعری دروشم ءَ کارمزی ۔اشاںابید یک جوانیں شاعرے ءِ واستہ زلوری انت کہہ ہما زبان ءَ کہ آشاعری کنت آزبان ءَ نہ ایوک ءَ شری ءَ سرپد بہ بیت بلکیں آزبان ءِ بن رہبند ،آئی ءِپشتدانک،ہمک روچی گپت ءُ گال ءُ بتلءُ آئی ءِ ردی رہبنداں شری ءَ بزانت ۔ آئیءِ کرا لبزانی جوانیں امبارے بہ بیت ۔ایشی ءَ ہوار آئی ءِ کرا مشاہدہ ءِ جوانیں سنچ ءُ بودے بہ بیت،جہلانکیں پکرے ءِ واہند بہ بیت۔وانگ ءُ زانگ حب ءُ شوق ئِے بہ بیت۔ءُ اے درسانی بوہگ ءَ پد آئی ءِ کرا شعر گوشگ یا نبشتہ کنگ تجربہ ءُ ہیل کاری یے مہ بیت ؟سپرچکہ کس یک روچے ہنر کاریں شاعرے بوت نہ کنت تا وہدے آ اے تک ءَ مدتے مگوازین ات ءُ شعری ہنر کاری یے تجربہ ءُ ہیلکاری ءِ سفر ءَ مہ بر ات۔

شاعری ءِ حاترا وانگ ءُ دربرگ اے واستہ ہژدری انت کہ چہ ایشی ءَ شاعر ایندگہ زبان ءُ لبزانکانی تپاس ءُ کتہ کاریاں سرپد بیت ءُ ہمے تجربہ ءُ کتہ کاریاں وتی زبان ءُ شاعری ءَ کارمرز کت کنت کہ بوت کنت آئی ءِ زبان ءَ اے نوکیں چز یا نوکیں کتہ کاری بہ بنت۔دومی شاعر ایندگہ لبزانک ءُ زبانانی نوکیں تہر ءُ دروشماں ہم آشنا بیت کہ نوکیں حیال ءُ لیکہ ،تہر ءُدروشم ءُ نوکیں کتہ کاری آئی ءِ شاعری ءَ دگہ جلوہ ءُ رنگے کار انت۔

گلیں نودربراں ! آؤکیں لکچر ءَ شعری تہرانی بابت ءَ گپ جنیں

اللہ ءِ میارے